พาณิชย์ เปิดงานแสดงสินค้าโลจิสติกส์เสมือนจริง ครบวงจรครั้งแรกใหญ่สุดในอาเซียน
นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ กล่าวภายหลังเป็นประธานพิธีเปิดงานแสดงสินค้าโลจิสติกส์เสมือนจริง (TILOG Virtual Exhibition : TILOG VE 2021) ครบวงจรครั้งแรกและยิ่งใหญ่ที่สุดในภูมิภาคอาเซียน บนแพลตฟอร์มออนไลน์ tilog-ve.com ว่าเพื่อสร้างโอกาสทางการค้า ภายใต้แนวคิด “Connecting your business with digital logistics : ASEAN’s first logistics virtual exhibition” ระหว่างวันที่ 25 - 27 สิงหาคม 2564 บนแพลตฟอร์ม www.tilog-ve.com คาดว่าจะเกิดการจับคู่เจรจาธุรกิจไม่น้อยกว่า 500 คู่ สร้างมูลค่าทางการค้ามากกว่า 800  ล้านบาท  พร้อมระบุ ภาคบริการโดยเฉพาะอย่างยิ่งธุรกิจโลจิสติกส์เป็นรากฐานสำคัญของการสร้างความสามารถในการแข่งขันของสินค้าและบริการของไทย ส่งผลต่อการขยายตัวของมูลค่าการค้าระหว่างประเทศการพัฒนาเศรษฐกิจ พัฒนาขีดความสามารถในการแข่งขัน และพัฒนาให้ไทยเป็นศูนย์กลางด้านโลจิสติกส์ของภูมิภาคสำหรับการจัดงานแสดงสินค้าโลจิสติกส์เสมือนจริงครั้งนี้ จะประกอบด้วยกิจกรรมที่ครอบคลุมในทุกมิติ นอกจากจะมีการนำเสนอสินค้า/บริการจากผู้ประกอบการโลจิสติกส์ 81 ราย  ใน 5 กลุ่มสินค้าและบริการ มาแสดงศักยภาพด้านนวัตกรรมและการบริการสู่ตลาดโลกในรูปแบบ  360 องศา ,การจับคู่เจรจาธุรกิจ และการประชุมนานาชาติด้านโลจิสติกส์และการค้าระหว่างประเทศ จากวิทยากรผู้เชี่ยวชาญจากบริษัทชั้นนำระดับโลกมาร่วมแลกเปลี่ยนข้อมูล องค์ความรู้ เพื่อเตรียมความพร้อมให้กับผู้ประกอบการในยุคดิจิทัลโลจิสติกส์ ผู้ประกอบการที่สนใจสามารถลงทะเบียนเข้าร่วมงานแสดงสินค้าโลจิสติกส์เสมือนจริงผ่านทางแพลตฟอร์ม www.tilog-ve.com โดยไม่เสียค่าใช้จ่าย